Taxi-bestuurder ry Comrades-drawwer raak | Maroela Media
'n Klag van roekelose en/of nalatige bestuur is teen 'n taxibestuurder gemaak nadat hy Melany Delaney (28), 'n atleet van Pretoria, Maandag raakgery het.
"Dié klag is skreiend onvoldoende en 'n klag van poging tot moord moet teen hom ondersoek word omdat hy doelbewus 'n verkeerswet oortree het, het adv. Anton Alberts, die VF Plus se parlementêre woordvoerder oor vervoer, in 'n verklaring gesê.
Die VF Plus het gesê volgens Beeld is Delaney, 'n arbeidsterapeut, aan 'n asemhalingsmasjien gekoppel en het dalk breinskade opgedoen nadat sy in Stanza Bopapestraat (die ou Kerkstraat) in Arcadia, Pretoria, deur die taxi getref is. Sy het vir die Comrades geoefen.
"Volgens ooggetuies het Delaney by 'n rooi verkeerslig gestaan en wag tot dit na groen verander voordat sy begin hardloop het," het Alberts verduidelik. "Die minibustaxi het van die teenoorgestelde rigting gekom en haar teen 'n hoë snelheid getref."
"In hierdie geval is dit duidelik dat die persoon nie van plan was om by die rooi verkeerslig stil te hou nie en daarom moes voorsien dat hy iemand kon dood of ernstig beseer en homself met daardie moontlikheid versoen het. 'n Blote klag van roekelose en/of nalatige bestuur is daarom nie voldoende nie. Die VF Plus gaan derhalwe 'n versoek aan die vervolgingsgesag rig om 'n klag van poging tot moord aanhangig te maak," het Alberts bygevoeg.
Hy sê die persoon het boonop weggejaag en hy is nog nie in hegtenis geneem nie. "Dit moet verswarend teen hom tel met vonnisoplegging," aldus Alberts. "Die voorval herinner aan een waar die 16-jarige Bernadine Kruger van Pretoria dood is toe 'n taxi haar op haar motorfiets raakgery het." In hierdie geval is die taxi-bestuurder, Percyval Matji, tot 12 jaar gevangenisstraf gevonnis nadat die hof bevind het dat hy haar met opset gevolg en raakgery het. "Die klag was van strafbare manslag na moord verander nadat die VF Plus 'n versoek daaroor aan die vervolgingsgesag gerig het," het Alberts bygevoeg.
"Dit het tyd geword dat wetteloosheid op ons paaie met swaarder strawwe gestuit word. Solank vonnisse nie as afskrikmiddel dien nie, sal die slagting eenvoudig voortduur," sê Alberts. "Daarom moet die staat ernstiger klagtes teen bestuurders lê waar die omstandighede dit toelaat. Die VF Plus sal 'n blywende rol daarin speel om te verseker dat ons paaie veiliger word."
Rentia · 5 jare gelede
Taxi bestuurders steur hul doodeenvoudig nie aan verkeersreëls nie, ek stem, hy moet aangekla word van poging tot moord.